Anderkant Die Scrap, Dana Snyman, Book - kalahari.com
Agt en veertig uitgesoekte Dana-stories, oor gesinne met dieselfde hunkering: almal reik na daardie ontwykende droom wat nooit verbleik nie, anderkant die scrap. Dana maak weggesteekte mense onvergeetlik, hulle wat Valiants ry en weet van Uncle Charlie's. Maar hy skryf ook vandag se mense: dié wat emigreer, dié wat bly en sport kyk. Elke nou en dan sien mens 'n reënboog.
Dana vir President
Min mense kan sosiale kommentaar lewer sonder om te preek. Dana Snyman kan. Toe ek hierdie een in my Kerspakkie kry, het ek vir ewig 'n fan geword van Dana Snyman. Dit lees lekker, dit is vermaaklik - soms skreeusnaaks - maar dit laat mens veral dink. Onder andere laat dit mens dink oor wat jy het, wat jy gehad het en wat baie ander nooit sal hê nie.
Ek dink hierdie klas van boek moet stukkie vir stukkie gelees word. Elke kort storietjie moet met respek gelees word, nie in een week nie, soos mens goeie rooi wyn proe-proe. Dana se stories voel almal bekend, hulle praat van mense en plekke wat eggo in 'n mens se verlede. Meeste van die stories lei jou in een rigting, net om jou 'n goeie opstopper te gee - heel van die einde. Sy skrywers-stem kom duidelik deur, en mens leer gaandeweg Dana se eie persoonlikheid/perspektiewe ken. Hierdie boek moet ek seker uitleen aan ander, maar ek is te bang ek kry dit nie weer terug nie. En nou gaan ek vir my 'n Valiant aanskaf...